सांसद के हत्यारों को सजा देने की मांग पर डीसी ऑफिस के समक्ष प्रदर्शन
जमशेदपुर | शहीदसुनील महतो स्मारक समिति ने नक्सलियों के हाथों मारे गए सांसद सुनील महतो के हत्यारों को सजा दिलाने की मांग भारत सरकार से की है। सुनील महतो की विधवा पूर्व सांसद सुमन महतो और उनके समर्थकों ने बुधवार को दलगत राजनीति से इतर समिति के बैनर तले उपायुक्त कार्यालय के समक्ष प्रदर्शन किया और केंद्रीय गृह मंत्री राजनाथ सिंह को संबोधित ज्ञापन डीसी अमित कुमार को सौंपा। प्रदर्शन में शामिल लोगों ने अपने हाथों में राष्ट्रीय ध्वज और प्ले कार्ड लिया था, जिस पर सांसद सहित नक्सली हिंसा में शहीद हुए पुलिसकर्मियों की फोटो थी।
ज्ञापन में कहा गया है कि जमशेदपुर के सांसद सुनील कुमार महतो की चार मार्च 2007 को घाटशिला के बाघुड़िया में नक्सलियों ने गोली मारकर हत्या कर दी थी। हत्या की जांच का जिम्मा सीबीआई को सौंपा गया है जो अभी तक लंबित है। हाल में समाचार पत्रों के मार्फत जानकारी मिली है कि सांसद के हत्यारे नक्सलियों ने आत्मसमर्पण किया है। नक्सलियों का समर्पण किया जाना सुखद है, पर पुलिस समर्पण करने वाले नक्सलियों का गुणगान कर रही है। पुलिस के इस रवैए से आम लोगों में गलत संदेश जा रहा है। प्रदर्शनकारियों में आनंद बिहारी दुबे, बाबर खान, धर्मचंद पोद्दार, धमेंद्र प्रसाद, कालू गोराई आदि शामिल थे।
hin_Deva hin_Deva hin_Deva